
רשמה וערכה:

אהובה שרון – חבר המתרגמים בע"מ

שינויים בתקציב לשנת 2011

היו"ר משה גפני:


אני מתכבד לפתוח את ישיבת ועדת הכספים. על סדר היום שינויים בתקציב לשנת 2011.

פניות מספר 358 ו-359 -

טמיר כהן:

זה כבר הוסבר. מערך הגיור.

היו"ר משה גפני:


זה יבוא בשבוע הבא.

פניות מספר 369 ו-370 –
אלון מסר:

הפנייה נועדה לתקצב סכום של מיליון ו-250 אלף שקלים למשרד הנגב והגליל לצורך תקצוב חממה לאנרגיה מתחדשת לפי החלטת הממשלה מאוגוסט 2008. כמו כן הפנייה נועדה לבקש שינויים פנימיים בתקציב משרד התעשייה שעיקרם העברה של 150 מיליון שקלים בהוצאה וכן תוספת של 66,892 אלפי שקלים לתקציב המדען הראשי בתמ"ת.

היו"ר משה גפני:


זה המדען?

אלון מסר:

כן. זה המדען הראשי בתמ"ת.

היו"ר משה גפני:


על זה דיבר אתי השר שמחון?

אלון מסר:

אני חושב שכן.

היו"ר משה גפני:


אתם ביקשתם ממנו לדבר אתי?

אלון מסר:

אני, לא. אם אתם רוצים, אני יכול להסביר.

היו"ר משה גפני:


לא. הבנו. 

עינת וילף:

ה-150 מיליון וה-67 מיליון זה מדען ראשי?

אלון מסר:

כן.

עינת וילף:

שניהם.

אלון מסר:

כן.

היו"ר משה גפני:


אנחנו מצביעים.

ראלב מג'אדלה:

מה זה קידום פיתוח הנגב והגליל? לא הבנתי.

אלון מסר:

הנגב והגליל מעבירים מיליון ו-250 אלף שקלים ללשכת המדען הראשי לצורך תפעול של מרכז לאנרגיה מתחדשת שמוקם באילות לפי החלטת הממשלה מ-2008. זה החלק של המשרד. יש כמה משרדים ששמים את התקציב שלהם לנושא הזה וזה הסכום ששם משרד הנגב והגליל.

היו"ר משה גפני:


אנחנו מצביעים.

ה צ ב ע ה

בעד – 3

נגד – 1

פניות מספר 369 ו-370 – אושרו פה אחד

פניות מספר 371 ו-372 -

אלון מסר:

הפנייה הזו נועדה לתקצב סכום של 25 מיליון ו-820 אלף שקלים ושלושה תקני כוח אדם לתפעול לשכת המדען הראשי בתמ"ת, סכום שמגיע מסעיף 38 שעובר לסעיף 36, שם מתבצעת הפעילות הספציפית הזאת.

היו"ר משה גפני:


אנחנו מצביעים.

ה צ ב ע ה

פניות מספר 371 ו-372 – אושרו פה אחד

ראלב מג'אדלה:

במקום לעשות כל פעם רביזיה, בסוף נעשה על הכול.

היו"ר משה גפני:


לא, אל תעשה.

ראלב מג'אדלה:

אתה רוצה לגבי כל אחת מהפניות או על כולן בסוף?

היו"ר משה גפני:


לא. אני אצביע על הרביזיה. אל תעשה את זה.

ראלב מג'אדלה:

נצביע. מי אומר לך שאני לא אגייס את החברים שיבואו? עמדת במצב הזה. אתה זוכר?

היו"ר משה גפני:


בטח.

ראלב מג'אדלה:

אתה רצית משהו אחר ואנחנו עשינו משהו אחר.

היו"ר משה גפני:


עם כל הכבוד, אלה דברים שאי אפשר לעכב אותם. יש לנו גם אחריות כחברי כנסת. תאמין לי, אני רוצה לעכב גם בגלל האוצר וגם בגלל התמ"ת. אני רוצה פי אלף יותר ממך. 

ראלב מג'אדלה:

כאשר האוצר לא מכבד סיכומים ולא נותן תשובות, מה אתה עושה?

היו"ר משה גפני:


נתקע את האיחוד האירופי ונתקע את הנושא של המדען?

פניות מספר 390 ו-391 – ממשל זמין


קיבלנו כבר הסבר. אני רוצה לדעת לגבי האינטרנט.

חן לב:

לגבי האינטרנט. אני אומר שני דברים. הדבר הראשון הוא לגבי מדיניות הממשלה הכוללת שנוגעת לשיפור השירות לציבור. השר מיכאל איתן פועל מיום כניסתו לתפקיד לבנות איזשהו מהלך כולל לשיפור השירות הממשלתי לציבור. חשוב לציין שכיום לא קיים גורם כלל ממשלתי שמתכלל את המדיניות שתחתיה פועלים הגופים השונים שנותנים שירות לציבור, כך שאין איזושהי תגובה רוחבית או תשובה רוחבית לשאלה שעלתה בוועדה בשבוע שעבר. עם זאת, בימים אלה מוקמת תחת הנהגתו של השר איתן  יחידת מטה במשרד ראש הממשלה שתפקידה בין היתר יהיה לקבוע סטנדרטים לשיפור השירות לציבור. במסגרת עבודה מקצועית שנעשתה גם בשיתוף עם משרד האוצר, אחד האלמנטים הבולטים שעלו מהבדיקה שלנו היה שנכון לממשלה לקדם שירות רב ערוצי, כלומר, להמשיך שירות פרונטאלי כמו שהוא קיים כיום במתכונת כזו או אחרת ובמקביל לשירות טלפוני, שירות אינטרנטי ושירות בעמדות שירות.


זה לגבי המדיניות הכלל ממשלתית שנוגעת לאיך יחידות ממשלה נותנות שירות לציבור.


מעבר לכך, ממשל זמין שבעניינו ביקשנו לבצע שינויים בתקציב מציע, כמו שציינתי בשבוע שעבר, את הכלים הטכנולוגיים למשרדי הממשלה שהם לוקחים באופן וולנטרי או לא. במקביל אנחנו מתחילים בממשל זמין – אני מקווה מאוד ובשבועות הקרובים נגיע שוב לוועדה עם בקשה לאישור תקציבי בעניין הזה – פרויקט של עמדות שירות שיאפשר למי שאין לו גישה לאינטרנט, לקבל שירותים טכנולוגיים בעמדות שירות שיוצבו ברחבי הארץ. כרגע אנחנו מדברים על סדר גודל של 150 עמדות שירות בשלב ראשון. זה פרויקט שנמצא בשלבי תכנון.

היו"ר משה גפני:


מתי זה יגיע אל הוועדה?

חן לב:

כמו שאמרתי, אני מקווה מאוד בשבועות הקרובים. זה פרויקט שנמצא בשלבי תכנון מאוד מתקדמים, הוא בתיאום אתנו ואנחנו תומכים בו בשמחה.

היו"ר משה גפני:


בסדר. אני מקבל את ההסבר. בכמה כסף מדובר?

חן לב:

עמדות השירות? לשנתיים הראשונות מדובר על כ-15 מיליון שקלים. זה פרויקט שאנחנו  רואים אותו כצעד ראשון וזה משהו שאנחנו מאוד מקווים שיתפתח לממדים הרבה יותר גדולים.

היו"ר משה גפני:


בסדר. אנחנו מצביעים.

ה צ ב ע ה

פניות מספר 390 ו-391 – אושרו פה אחד

עינת וילף:

שאלה. משקיעים בעמדות שירות עד שבעוד כמה שנים לכולם יהיה.

היו"ר משה גפני:


לא. לי לא יהיה.

עינת וילף:

אף פעם.

היו"ר משה גפני:


לא. 

עינת וילף:

זאת רק השקעה אידיאולוגית למי שיש אידיאולוגיה?

היו"ר משה גפני:


לא.  דיברנו על זה כשלא היית בוועדה. היה הנושא של רשות המסים של דיווח מקוון. התברר שכאשר הגיע חוק עידוד השקעות הון, מהטייקונים הם לא ביקשו דיווח מקוון אלא הם ביקשו אותו מבעל המכולת שמרוויח 5,000 שקלים בחודש. אותו ביקשו לתת דיווח מקוון כל הזמן. אני מתנגד לזה. אני לא מסכים. יש בן אדם שאומר שהוא לא רוצה להשתמש באינטרנט. אם יהיה יום שבו כולם יהיו מחוברים לאינטרנט, בסדר, זה כבר דיון אחר, אבל יש רבים מאוד שמכל מיני סיבות לא רוצים להתחבר לאינטרנט כאשר חלק מהסיבות הן גם אידיאולוגיות.  אני לא רוצה שהילדים שלי או הנכדים שלי יהיו מחוברים לאינטרנט. אני לא רוצה את זה. אני בעל עסק קטן, אני לא טייקון שיש לי משרדים ושם לא מבקשים מהם את הדיווח המקוון אלא מבקשים מבעלי המכולת הקטנים או מבעלי עסקים קטנים. אני לא רוצה את זה, מה גם שזאת הוצאה.


חשוב מאוד מה שאומר חן לב. את זה רשות המסים עשתה. היא ביצעה את זה. יש כאלה שצריכים לשלם מס הכנסה והם לא רוצים להתחבר לאינטרנט, ולכן יש להם עמדות שירות. צריך לתת שירות, במיוחד כאשר מדובר על ממשל זמין ועל מתן שירות יעיל ללקוח. מה יעשה מי שאין לו אינטרנט? להכריח אותו? לכפות עליו? העמידו לו עמדות שירות וזה חלק מהממשל הזמין.

חן לב:

אני אוסיף נדבך נוסף בעניין הזה. המטרה המרכזית של עמדות השירות, מעבר לספק שירותים זמינים למי שלא מחובר לאינטרנט, היא לספק שירותים שנדרשת בהם אינטראקציה פיזית. למשל, הנפקת עותק רישיון נהיגה או רישיון רכב בהם צריך לקבל איזשהו מסמך פיזי שאי אפשר להדפיס אותו.

היו"ר משה גפני:


בסדר גמור. אנחנו אישרנו את זה. תודה רבה.

פניות מספר 402 ו-403 -

יאיר אידר:

רפרנט ביטחון פנים. הפנייה נועדה לתגבר את תקציב המשרד לביטחון פנים בסך של 21 מיליון שקלים עבור תקצוב של כבאים חדשים למערך הכבאות. כמו כן הפנייה מבצעת שינויים פנימיים עבור מימון כבאים בני מיעוטים וכן השלמת תקצוב המדינה עבור כבאים שנקלטו על חשבון האיגודים. כמו כן הפנייה מתקצבת שלושים אלף שקלים בהרשאה להתחייב עבור רכישת חומרים.

ראלב מג'אדלה:

כמה כבאים?

יאיר אידר:

מאתיים כבאים.

ראלב מג'אדלה:

כמה מבני המיעוטים?

יאיר אידר:

אני לא יודע בדיוק כמה. 21 מיליון השקלים הם עבור מאתיים כבאים חדשים שמתגייסים.

היו"ר משה גפני:


אנחנו מצביעים.

ה צ ב ע ה

פניות מספר 402 ו-403 – אושרו פה אחד

פנייה מספר 412 – משרד הרווחה

חנן פריצקי:

תקציבן משרד הרווחה. הפנייה נועדה לבצע שינויים פנימיים בתקציב משרד הרווחה, ביניהם הגדלה של קו חירום, הגדלה של מעונות ממשלתיים למפגרים, התפעול שלהם, תקציבים לילדים בסיכון בהם מבצעים מספר שינויים פנימיים.

היו"ר משה גפני:


אנחנו מצביעים.

ה צ ב ע ה

פנייה מספר 412 – אושרה פה אחד

עינת וילף:

אמירה קטנה. הביטוח הלאומי גבה יותר ממה שהוא חשב? זה מה שזה אומר כאן?

חנן פריצקי:

לא. הביטוח הלאומי לא נמצא כאן. זה משרד הרווחה בלבד.

עינת וילף:

אבל מה זה בשל הכנסות מהמוסד לביטוח לאומי? 

חנן פריצקי:

יש כאן כל מיני קצבאות שמגיעות למשרד מהביטוח הלאומי. זה מגיע יותר נכון לחוסים והחוסים הם אלה שמעבירים למשרד חלק מהקצבה שלהם כאשר הם נמצאים אצלנו במוסדות וכתוצאה מכך אנחנו מגדילים את ההכנסות.

היו"ר משה גפני:

פניות מספר 413 ו-414 – הרכבת הקלה

יאיר אידר:

הפנייה נועדה לתגבר את תקציב המשרד לביטחון פנים בסך של 11 מיליון שקלים עבור מימון אבטחת הרכבת הקלה.

היו"ר משה גפני:


אנחנו מצביעים. האמת היא שהיינו צריכים להצביע נגד המשרד לביטחון פנים, אבל הנושא חשוב.

עינת וילף:

למה?

היו"ר משה גפני:


הם לא התנהגו יפה.

ראלב מג'אדלה:

היו כפויי טובה.

היו"ר משה גפני:


לא כפויי טובה אבל היה צריך להודיע לנו.

ה צ ב ע ה

פניות מספר 413 ו-414 – אושרו פה אחד

פניות מספר415 עד 417 -

עדי חכמון:

הפנייה נועדה להעביר 120 אלף שקלים ממשרד התמ"ת לרשות המים לצורך קידום תעשיית המים.

היו"ר משה גפני:


למה ממשרד התעשייה? יש להם כסף מיותר? לפי דעתי כן.

עדי חכמון:

יכול להיות. הם רוצים לשלוח מדענים מרשות המים לחוץ לארץ לצורך קידום תעשיית המים.

היו"ר משה גפני:


למה זה משרד התעשייה?

עדי חכמון:

מינהל סחר חוץ. תעשיית המים בחוץ לארץ.

היו"ר משה גפני:


זה לא משרד התשתיות.

עדי חכמון:

לא. משרד התעשייה.


בנוסף לכך הפנייה נועדה להעביר 52 אלף שקלים מתקציב הפיתוח לתקציב השוטף. זה עניין של עודפים שעברו בטעות לתקנה אחרת.

היו"ר משה גפני:


רגע, זה 52 מיליון.

עדי חכמון:

52 אלף.

היו"ר משה גפני:


כן, סליחה.

עדי חכמון:

הפנייה נועדה לתקן 4,800 אלף שקלים לצורך התקשרות עם משרד עורכי דין. זה רק בהרשאה להתחייב. זאת התקשרות לשלוש שנים שמחייבת הרשאה להתחייב. המזומן כבר שם.

היו"ר משה גפני:


תודה רבה. אנחנו מצביעים.

ה צ ב ע ה

פניות מספר415 עד 417 – אושרו פה אחד

פנייה מספר 418 - אגרקסקו

מעין נשר:

הפנייה נועדה לתקצב 2.5 מיליון שקלים לחברת אגרקסקו בהתאם להחלטת בית המשפט. זה כסף שנועד להמשיך את הפעילות של החברה בזמן ההקפאה. בנוסף, סכום של 8.77 מיליון שקלים להתאמת תקציב ההוצאה לקצב הביצוע ותקציב התמיכות של משרד החקלאות.

היו"ר משה גפני:


זה יגרום לכך שיוכלו להמשיך את פעילות החברה?

מעין נשר:

היה דיון בוועדה לגבי פעילות אגרקסקו ואתה יודע מה המצב. כרגע החברה נמצאת בהליך של הקפאת הליכים.

היו"ר משה גפני:


מה יעשה הכסף הזה אם נאשר אותו?

מעין נשר:

הנאמן צריך להגיש בקשה לקבל את הכסף. ברגע שהוא יגיש, הכסף יהיה בתקנה מוכן לבקשתו.

היו"ר משה גפני:


ואז מה יקרה בחברה?

מעין נשר:

החברה תוכל להמשיך את הפעילות השוטפת שלה בזמן שהיא מוקפאת. הקפאה הרי זה לא הליך של פירוק החברה שהיא עדיין פועלת וחיה, יש פעילות שצריך לעשות ובשביל זה צריך כסף.

היו"ר משה גפני:


אנחנו מצביעים.

ה צ ב ע ה

פנייה מספר 418 – אושרה פה אחד

פניות מספר 424 ו-425 -


אין רפרנט.

פניות מספר 426 עד 428 –
אורן משה:

הפנייה נועדה לתקצב סכום שישמש מסלול במשרד התמ"ת לתמיכה בשילוב של בוגרי מקצועות הטכנולוגיה מאוכלוסיית המיעוטים בחברות היי-טק.

היו"ר משה גפני:


איפה ראלב כשצריך אותו? אין שילוב חרדים, נכון?

אורן משה:

לא.

היו"ר משה גפני:


לא צריך אותם. למה צריך לשלב אותם בעבודה? שילמדו תורה כל הזמן. למה אין חרדים? לא רוצים לשלב חרדים בעבודה?

אורן משה:

זאת תוכנית שנעשתה ביוזמה של הרשות לפיתוח כלכלי במגזר המיעוטים במשרד ראש הממשלה.

קריאה:

אצל המיעוטים אין חרדים.

היו"ר משה גפני:


יש חרדים רק כדי לתקוף אותם בעיתון שצריך לשלב אותם בעבודה.

אורן משה:

אין התנגדות עקרונית.

היו"ר משה גפני:


זה שאין התנגדות, אני יודע. זה ברור. אם תהיה התנגדות, איך יתקפו אותם? אין התנגדות. רוצים לשלב אותם אבל את הכסף מביאים למיעוטים. שאלתי אם רוצים לשלב חרדים בעבודה או רק רוצים כותרות בעיתון. מה אמרת על זה?

אורן משה:

לשאלה הזאת לא עניתי.

היו"ר משה גפני:


אנחנו מצביעים.

ה צ ב ע ה

פניות מספר 426 עד 428 – אושרו פה אחד

פניות מספר 429 עד 431 –
מעין נשר:

הפנייה נועדה לתקצב סך של 41,756 מיליון שקלים לתקציב משרד החקלאות לפעולות הבאות: 36,199 מיליון שקלים עבור התאמת תקציב ההוצאה של משרד החקלאות לקצב הביצוע. 3,5 מיליון שקלים לתקצוב הסכם שכר שנחתם בין הנהלת משרד החקלאות לוועד העובדים. 975 אלפי שקלים לפרויקט בענף המדגה ו-992 אלף שקלים מתקציב משרד הקליטה לתקציב מינהל המחקר החקלאי לצורך קליטת מדענים עולים.

היו"ר משה גפני:


אנחנו מצביעים.

ה צ ב ע ה

פניות מספר 429 עד 431 – אושרו פה אחד

פנייה מספר 432 -


תיירות. 290 מיליון שקלים. לפנייה הזאת אני רוצה שיבוא הסבר גדול מכיוון שמדובר ב-290 מיליון שקלים לפיתוח התיירות. אני רוצה הסבר יותר מפורט לגבי הנושא הזה. מדובר על סכום גדול לפיתוח התיירות.

טמיר כהן:

נזמין גם את משרד התיירות.

היו"ר משה גפני:


כן, להזמין גם את משרד התיירות. אם אפשר, את המנכ"ל.

פניות מספר 433 ו-434 – משרד המשפטים, יחידות הסיוע, הסנגוריה

אשרה רודב:

פנייה זו נועדה לתגבור תקציב משרד המשפטים בסך של 46 מיליוני שקלים בגין תגבור תקציב הסיוע והסנגוריה בהתאם לאומדן ביצוע וכן לביצוע הסטות פנימיות בהתאם לסדרי העדיפויות של המשרד.

היו"ר משה גפני:


בתי דין רבנים לא נמצאים כאן.

אשרה רודב:

לא.

היו"ר משה גפני:


למה?

אשרה רודב:

הם הגישו עכשיו פנייה תקציבית. היום קיבלתי פנייה תקציבית ואנחנו עכשיו עובדים עליה.

היו"ר משה גפני:


בתי דין שרעים ודרוזים נמצאים.

אשרה רודב:

כן, יש הסטה.

אייל אביטל:

זאת הסטה טכנית מ-א' ל-ב'.

היו"ר משה גפני:


למה אין של בתי הדין הרבניים?

אייל אביטל:

אני  לא מנהל אגף התקציבים של בתי הדין הרבניים. אתה יודע שהם עצמאיים.

היו"ר משה גפני:


לא, אני לא יודע. אני יודע שגם בתי המשפט ובתי הדין הם עצמאיים.

אייל אביטל:

אני לא מנהל את התקציב של הנהלת בתי הדין הרבניים.

היו"ר משה גפני:


את מי אתה מייצג?

אייל אביטל:

את משרד המשפטים.

היו"ר משה גפני:


משרד המשפטים, היחס שלו לבתי הדין הדרוזים והשרעים ולבתי הדין הדתיים הוא אותו יחס. משרד המשפטים מופקד על כולם.

אייל אביטל:

או-קיי, אבל מבחינה תקציבית אני לא מתעסק בענייניו של בית הדין הרבני.

היו"ר משה גפני:


אז למה אתם מתעסקים בעניין הזה בכלל?

אייל אביטל:

בתי הדין השרעיים והדרוזים נמצאים בתוך תקציב משרד המשפטים. אין להם מנהל אגף תקציבים בפני עצמו למרות שהם מאוד רוצים שיהיה להם. 

היו"ר משה גפני:


ולבתי המשפט?

אשרה רודב:

בתי המשפט ובתי הדין הרבניים הם יחידות סמך נפרדות.

היו"ר משה גפני:


אז איך אתם יודעים להסביר את בתי המשפט? תביאו את מנהל בתי המשפט שיסביר.

אשרה רודב:

אין כאן את בתי המשפט. יש כאן רק את בתי הדין השרעים והדרוזים שהם כפופים למנכ"ל משרד המשפטים.

היו"ר משה גפני:


לא הבנתי כלום. 

אייל אביטל:

אם תרשה לי, אני אסביר.

היו"ר משה גפני:


אנחנו מדברים על 46 מיליון שקלים. זה על בתי הדין הדרוזים והשרעים?

אייל אביטל:

לא. 46 מיליון שקלים מיועדים לתקציבי הסיוע והסנגוריה כדי לאפשר לנו לשלם לספקים עבור עבודה שהם כבר ביצעו בפועל.

אשרה רודב:

אלה יחידו במשרד המשפטים ולא בבתי המשפט. יש את יחידת הסנגוריה הארצית ויש את הסיוע המשפטי. אלה שתי יחידות במשרד המשפטים והם לא בבתי המשפט. אמנם הם מייצגים בבתי משפט.

היו"ר משה גפני:


משרד המשפטים נותן גם סיוע לבתי המשפט?

אשרה רודב:

לא. משרד המשפטים והנהלת בתי המשפט, אלה גופים נפרדים, כמו גם בתי הדין הרבניים.

היו"ר משה גפני:


זאת הסנגוריה הציבורית?

אשרה רודב:

כן, והסיוע המשפטי.

היו"ר משה גפני:


לסנגוריה הציבורית.

אשרה רודב:

הסנגוריה הציבורית והסיוע המשפטי, אלה שתי יחידות נפרדות.

היו"ר משה גפני:


הבנתי. זאת הסנגוריה הציבורית והסיוע.

אשרה רודב:

כן.

היו"ר משה גפני:


בסדר. אתם תדעו להגיד מה הסיוע של בתי המשפט ובתי הדין הרבניים? נוכל לקבל הסבר או שנצטרך להזמין את מנהל בתי הדין הרבניים לכאן? מה לעשות?

אשרה רודב:

הסבר בנוגע למה?

היו"ר משה גפני:


מה עם הסיוע שם.

אשרה רודב:

יחידות הסיוע, אם אני לא טועה, כבר לפני כמה שבועות עברה הפנייה בנושא.

היו"ר משה גפני:


בסדר. אנחנו מצבעיים.

ה צ ב  ע ה

פניות מספר 433 ו-434 – אושרו פה אחד

פניות מספר 441 עד 443 -

אשרה רודב:

פנייה זו נועדה לתגבור תקציב נציבות שוויון לאנשים עם מוגבלויות בסך של מיליון שקלים בהתאם לפירוט הבא: העברת 500 אלף שקלים ממשרד המשפטים בהתאם לסיכום בין המשרדים והעברת 500 אלף שקלים ממשרד ראש הממשלה בהתאם לסיכום בין המשרדים בנושא מיזם תעסוקה לאנשים עם מוגבלויות.

היו"ר משה גפני:


אנחנו מצביעים.

ה צ ב ע ה

פניות מספר 441 עד 443 – אושרו פה אחד

עכשיו אני עובר לפניות מספר 354 ו-355 -


בקשת רביזיה של חבר הכנסת אלכס מילר.

טמיר כהן:

יחידת הקמת המטה לשיפור השירות.

היו"ר משה גפני:


כן, של השר מיכאל איתן.


אנחנו מצביעים על הרביזיה של חבר הכנסת אלכס מילר.

ה צ ב ע ה

הרביזיה לא התקבלה

הרביזיה לא התקבלה ועל כן יש אישור לפניות מספר 354 ו-355 והוא תקף.

הודעה מספר 19011 – משרד המדע

דני גלושנקוב:

מדובר על עודפים, ה-25 אחוזים הנותרים שמשרד המדע מעוניין להעביר מתקציב 2010 לתקציב 2011.

היו"ר משה גפני:


אנחנו מצביעים.

ה צ ב ע ה

הודעה מספר 19011 – אושרה פה אחד

הודעה מספר 04073 – משרד ראש הממשלה


אין נציג. זה יעבור לישיבה הבאה כאשר הנציג יהיה.

הדבר האחרון הוא הנושא של היועץ של ועדת קדמי. אנחנו לא אישרנו את הפנייה הזאת. אנחנו חושבים שאין צורך, אבל אם אתה יכול להסביר בדקה, בבקשה.

אורן משה:

שר התמ"ת ושר האוצר מינו את ועדת קדמי כדי לבדוק את מחירי מוצרי המזון ומוצרי הצריכה במדינת ישראל. לצורך הדבר הזה נדרשת עבודה של למעשה פירוק כל העלויות בכל אחד ממקטעי האספקה של תעשיית המזון. זה מתחיל מהיצרן/יבואן דרך המשווק עם כל הרגולציה שבתהליך. אנחנו רוצים לעשות את הדבר הזה בצורה הכי רצינית שאפשר


לגבי ההיקף והזמן שנדרש לעשות את העבודה הזאת. אנחנו נתבקשנו תוך ארבעה חודשים להשלים את המסקנות של הוועדה ויחד עם זאת אנחנו מבקשים להתקשר עם היועץ לתקופה ארוכה יותר מפני שאנחנו מעריכים שגם אחרי שהוא יסיים את גיבוש ההמלצות, יהיו עוד דברים שנצטרך להשלים ולבדוק וגם ללוות את התהליך עצמו.


דבר נוסף בהקשר הזה הוא שלא מדובר ביועץ אחד אלא ביועץ גג, למעשה חלק של חברת ייעוץ בין לאומית עם שלוחה בישראל.

עינת וילף:

יודעים כבר מי היועץ?

אורן משה:

אין לנו מושג. זה יצא למכרז. באמצעותו של היועץ נרצה להעסיק יועצי משנה מתמחים, יועצי תחום התקינה וכולי.

עינת וילף:

יש רק חברה בין לאומית אחת עם שלוחה בישראל.

אורן משה:

לא. יש יותר. יש לפחות חמש חברות רואי חשבון.

היו"ר משה גפני:


משונה מאוד הדבר הזה.

אורן משה:

יש את מקינזי, יש את BCG, אבל לא משנה, יש עוד חברות וגם עשינו RFI כדי לבדוק אם יש מישהו שאנחנו לא מכירים.

היו"ר משה גפני:


אני מתנגד להעברה הזאת. חברי הוועדה התנגדו גם בישיבה הקודמת. אני לא רוצה להצביע ולהפיל את זה. אני רוצה להשאיר את זה. אנחנו נרצה עוד לברר. אתה לא צריך להגיע יותר בעניין הזה. אנחנו נקבל החלטה בישיבה הבאה, או שנפיל את זה או שנגיד למשרד האוצר ולמשרד התמ"ת לקחת את זה בחזרה. יש הרבה דברים שמשרד התמ"ת צריך לעשות והוא לא עושה, אז בדיוק עכשיו את הייעוץ הזה? שייתן את זה לרפתנים.

אורן משה:

אני אגיד רק משפט אחד. כל זמן שאנחנו מעוכבים בהתחלת איסוף האינפורמציה, בעיקר מחוץ לארץ  ופחות בארץ, אנחנו לא נוכל לעמוד בתאריך שנקבע לנו. גם הכנסת הציבה לנו תאריך.

היו"ר משה גפני:


בסדר. אני אביא את זה – בלי נדר, אני לא בטוח – לישיבה הבאה. אם אני לא אשתכנע, אני אצביע נגד. מה שהוועדה תחליט, היא תחליט. אם נחליט לא להביא את זה, נראה  מה לעשות, אבל ייעוץ בתקופה כזאת?

אורן משה:

אגב, זה לא סכום גבוה יחסית.

היו"ר משה גפני:


יש לי הרבה עצות מה לעשות עם הסכום הזה. זה לא סכום גבוה לתת לחברה שתיתן ייעוץ. כל אחד מחברי הוועדה בישיבה הקודמת כשדנו על זה אמר שהוא מסכים להיות יועץ בהתנדבות, וגם אני מוכן. יש לי הרבה עצות למשרד התמ"ת אבל הם לא שומעים לי.


בסדר, אמרת את דבריך ואני מכבד את הדברים שלך. אתה יודע שאני מכבד את הדברים. אני חושב שזה לא ראוי ואני חושב שזה לא נכון. עם כל הכבוד לשר האוצר ולשר התמ"ת, גם לנו יש מה לומר בעניין.


תודה רבה. אנחנו עוברים לסעיף האחרון שהוא הסעיף הראשון בסדר היום.

הישיבה ננעלה בשעה 14:00

